[{"text_idx": "#000004", "text": "Kaptante humoron c\u0302e ambau\u0306 flankoj de la ukraino-rusia konflikto en Donbaso"}, {"text_idx": "#000006", "text": "En la Tago de Sankta Valentino en 2021 tri ukrainaj soldatoj pereis pro eksplodo de tera mino en Donbaso, regiono en Orienta Ukrainio, disigita per batalado inter la ukraina registaro kaj ribeluloj subtenataj de Rusio. La plej juna naskig\u0302is en 1994, tri jarojn post kiam Ukrainio ig\u0302is sendependa s\u0302tato sekvinte la kolapson de Sovetunio. La jaron kiam li naskig\u0302is, Ukrainio akceptis rezigni je nukleaj armiloj sur sia tero. Kiam li ag\u0302is tri jarojn, Rusio kaj Ukrainio subskribis traktaton pri amikeco, konfirminte reciprokan respekton de teritoria integreco. Efektive li kreskis en s\u0302tato, kies teritorio ne estis plagita je armitaj disputoj pri nesolvita heredaj\u0302o de sovetia kaj antau\u0306sovetia epokoj."}, {"text_idx": "#000007", "text": "Tio s\u0302ang\u0302ig\u0302is komence de 2014, kiam protestantoj devigis eksig\u0302i kaj forflugi prezidanton Viktor Janukovic\u0302, eksan politikestron de Donbaso kaj por-rusian politikiston. La Kremlo konsideris la tiel nomatan Eu\u0306romajdanon \u2014 kiun g\u0302iaj partoprenintoj en Ukrainio nomis \u201cRevolucio de Digno\u201d \u2014 cinika okcidenta komploto kontrau\u0306 sia influo en Ukrainio. Rusia gvidantaro respondis per incitado de ribeloj en Krimeo kaj Orienta Ukrainio kaj poste per milita interveno por aneksi Krimeon kaj subteno de du separig\u0302intaj teritorioj en Donbaso, la memproklamitaj Donecka Popola Respubliko kaj Luhanska Popola Respubliko (DPR/LPR)."}, {"text_idx": "#000008", "text": "Perantoj el Ukrainio, Rusio, Germanio kaj Francio finfine kreis serion da protokoloj en Minsko, desegnitaj por fini la bataladon, marki frontlinion inter batalantoj kaj revenigi la separig\u0302intajn regionojn sub efektivan kontrolon de la ukraina registaro. Tio okazis antau\u0306 ses jaroj. La batalado stabilig\u0302is lau\u0306longe de la kontrollinio, sed neniu el la protokoloj de Minsko II estis plenumita. Tamen stabilig\u0302o estas relativa termino. Soldatoj plu pereas en spontaneaj incidentoj lau\u0306longe de unu el plej forte minitaj frontlinioj en la mondo."}, {"text_idx": "#000010", "text": "C\u0302iu aspekto de la c\u0302iutaga vivo ene de kaj proksime al la milita zono estas influitaj de la milito. Lau\u0306 raporto de la Kriza Grupo en 2020, la milito \u201ctransformis ekonomie probleman regionon en ruinojn. C\u0302e ambau\u0306 flankoj de la frontlinio log\u0302antoj estis metitaj je nova normalo, kiu s\u0302ancelig\u0302as inter angoro kaj timo\u201d. Tamen c\u0302iutagaj rutinaj\u0302oj dau\u0306ras malgrau\u0306 la ombro de la milito. Tio estas c\u0302iutaga vivo \u2014 ebleco de homoj surtabligi mang\u0302aj\u0302ojn, havi konstantan laboron, vidi siajn infanojn kreski sekure, ricevi pensiojn \u2014 tio konstruas au\u0306 perdigas fidon al s\u0302tato kaj al g\u0302iaj institucioj. Tiuj komparaj fido-niveloj c\u0302e ambau\u0306 flankoj de la kontaktolinio povas grave decidi la estontecon de tiu c\u0302i dividita regiono."}, {"text_idx": "#000011", "text": "En tiu c\u0302i artikolo niaj rezultoj komparas la fidon al la nacia registaro en la parto de Donbaso kontrolata de Kievo c\u0302e unu flanko kaj fidon al la lokaj au\u0306toritatoj en la memproklamitaj DPR/LPR c\u0302e la alia flanko. En la partoj de Donecka kaj Luhanska provincoj, kontrolataj de la registaro, iuj lokaj au\u0306toritatoj ne havas eblecon plenumi siajn civilajn respondecojn, dum aliaj estis anstatau\u0306igitaj per provizora civilo-milita administracio. Lokaj elektoj en Donbaso estis grave reduktitaj ekde la komenco de la konflikto, kun la lasta rau\u0306ndo en oktobro 2020 nuligita en multaj areoj lau\u0306longe de la frontlinio, seniginte je voc\u0302donrajtoj pli ol 450 000 civitanojn. La esploraj rezultoj konfirmas kiom fora aspektas la kieva registaro por la log\u0302antoj de tiu parto de Donbaso. Kiel videblas en la unua diagramo (Bildo 1), malpli ol 10% de la respondintoj fidas al la nacia registaro je g\u0302iaj zorgoj pri iliaj bezonoj kiel civitanoj, dum c\u0302irkau\u0306 45% atestis malfidon."}, {"text_idx": "#000013", "text": "La fido al la veraj institucioj kiuj devas respondeci pri civitanaj bezonoj estas malalta en la tuta Donbaso. Sed la relativa diferenco inter la du partoj de Donbaso montras ke log\u0302antoj de la areoj kontrolataj de la registaro opinias ke Kievo forlasis ilin. La ukraina s\u0302tato devas fari grandan laboron en la areoj de Donbaso kiun g\u0302i regas."}, {"text_idx": "#000015", "text": "Unu el la karakterizaj\u0302oj de la Donbasa konflikto, kontraste al la konfliktoj en Moldavio au\u0306 Kartvelio, estas ke g\u0302i eksplodis pli ol du jardekojn post la kolapso de Sovetunio. Dum ekzistis iuj strec\u0302ig\u0302oj pri la sorto de Donbaso post la sendependig\u0302o de Ukrainio, tio ne estis gravega problemo por plejparto de log\u0302antoj. Fakte memdetermino de la regiono estis kau\u0306zo, kiu motivis nur malplimulton. La forpelo de la por-rusia registaro de Janukovic\u0302 en Kievo komence de 2014 instigis kaj nutris tiun c\u0302i senton. Do valoras palpi kiom forte homoj sentas lojalecon al la s\u0302tato kaj flago (DPR/LPR au\u0306 Ukrainio) sub kiuj ili vivas nun."}, {"text_idx": "#000018", "text": "La analizo de la respondoj al tiuj c\u0302i tri demandoj lau\u0306 ag\u0302o kaj etna aparteno montras gravan nesimetrion. En la areo kontrolata de la registaro, homoj pli ag\u0302aj kaj identigantaj sin kiel rusoj malpli fidas la au\u0306toritatojn kaj pli forte akceptas la deklaron pri materiaj bezonoj kiel pli gravaj ol la flago super la areo kie ili log\u0302as. En la memproklamitaj DPR/LPR tiujn sentojn pli forte esprimas homoj junaj kaj identigantaj sin kiel ukrainoj."}]